As Neie und Bsundare an da Musi vom Django woa de Mischung aus drei vaschiedanen Musigenres: Sei Gypsy Jazz is a Mischung ausn New-Orleans-Jazz vo de 1920a Joa,  franzesischn Woizan (valse musettes) und da traditionön Spüweise vo de Roma (Zigeina-Musi bzw. Roma-Musi). Dazua kuma a no Akkordeffekte wia in da „modernaren Klassik“ beispüsweis bei Claude Debussy oda Joseph-Maurice Ravel. Ob 1937, mit Chicago, hoda ois da beste eiropäische Jazzmusika goitn. Am Aufaung vo seina Karriere woara in easchta Linie a ausgezeichneta Begleita. Ea hod si daun noch und noch zu an anzigoatign Solistn entwicket.